Porton Down

Porton Down er en forskningspark i det britiske grevskapet Wiltshire like nordøst for landsbyen med samme navn, som på sin side ligger noen kilometer unna Salisbury. De to viktigste institusjonene er forskningslaboratoriet Defence Science and Technology Laboratory, som drives av det britiske forsvarsministeriet, og et anlegg som hører innunder folkehelseinstituttet Public Health England, som er underlagt landets helsevesen National Health Service. Forskningslaboratoriets virksomhet er underlagt strengt hemmelighold, og har utløst en rekke kontroverser siden det ble grunnlagt i 1916, opprinnelig for å forske på stridsgass under Første verdenskrig. I tillegg huser området, som strekker seg over 7 000 acre (2 800 ha; 28 000 000 m²), flere ikke-statlige institusjoner. Det militære laboratoriet sto sentralt i å identifisere nervegiften Novitsjok, som ble brukt mot den tidligere russiske spionen Sergej Skripal og hans datter 4. mars 2018 og på to andre personer 29. eller 30. juni 2018. Begge episodene fant sted i Salisbury-området innen en mils omkrets fra selve laboratoriet. Forskningsparken ligger omtrent seks kilometer unna forsvarets øvelsesfasilitet Defence CBRN Centre for kjemisk, biologisk, radiologisk og kjernefysisk krigføring ved Winterbourne Gunner. Referanser Eksterne lenker Offisielt nettsted (en) Porton Down – kategori av bilder, video eller lyd på Commons